’Tsa tjonu̱u an,
nꞌe̱tjusun kju̱a̱téxumana̱.
Kuankihi̱ Nti̱a̱ Na̱ꞌmiu̱,
ko̱ tsjánu̱u kjꞌa̱í xi ta̱ ku̱a̱si̱nko̱nu̱u ko̱ xi kꞌúéjñajin sínnu̱u.
Kui xi Espiri̱tu̱ xi ku̱a̱kúchji ni xi na̱xu̱.
Xu̱ta̱ xi najmi be Nti̱a̱ná najmi ka̱ma tsꞌi̱ínkjáíhi̱n,
a̱tꞌaha̱ najmi ma chjihi̱ ko̱ najmi be yáha.
Tu̱nga máha jun,
ja yo yáha,
a̱tꞌaha̱ kui xi tíjñajinnu̱u ko̱ kꞌúéjñajinnu̱u.
’Najmi kꞌuentú masennu̱u.
Kjúái̱se ngáha̱nu̱u.
Sa kutju najmi ta̱ sku̱e̱hena xu̱ta̱,
tu̱nga máha jun,
cha̱nú.
A̱tꞌaha̱ tíi̱jña tíkꞌan,
kui nga ta̱ ku̱i̱ntsu̱ba̱ tíkꞌuhunnu.
Nkꞌie nga bꞌa̱ ka̱moo̱,
cho̱o nga an tíi̱jñajihi̱n Na̱ꞌmina̱ ko̱ jun tintsu̱ba̱jinnú ko̱ an tíi̱jñajinnu̱u.
Xi kjꞌu̱átjo kju̱a̱téxumana̱ ko̱ tsꞌi̱íntjusun,
kui xi tjoho̱ an.
Ko̱ xi tsꞌi̱íntjona,
Na̱ꞌmina̱ ta̱ tsꞌi̱íntjoho̱ ko̱ an tsꞌintjá ko̱ kuakuchjíhi̱ yjona̱.
A̱sꞌa̱i kinchja̱ Juda̱,
tu̱nga najmi Juda̱ Iscariote̱hé:
—Ji Nda̱ Nti̱a̱,
¿nkú tjíhi̱n ra̱ nga tu̱ ji̱n ku̱a̱kúchjihíni̱ yjohi̱ ko̱ nga najmi ku̱a̱kúchjihi̱ yjohi̱ xu̱ta̱ xi kꞌoo̱?
Bꞌi̱ kitsú Jesu:
—Xi tjoho̱ an,
kui xi tsꞌi̱íntjusun énna̱.
Na̱ꞌmina̱ tsꞌi̱íntjoho̱ xu̱ta̱ xuꞌbo̱,
ko̱ Na̱ꞌmina̱ ko̱ an kjúái̱sei̱hi̱ nga ku̱i̱ntsu̱ba̱ko̱ tehe̱ntei̱.
Tu̱nga xi najmi tjoho̱ an,
najmi tsꞌi̱íntjusun énna̱.
Én xi tínuꞌyó,
najmi an tsꞌa̱n.
Tsꞌe̱ Na̱ꞌmi xi kitsꞌín nibána.
’Bꞌi̱ tíxinnu̱u nkꞌie nga tíi̱jñajin sanu̱u.
Tu̱nga Nti̱a̱ Na̱ꞌmiu̱ tsꞌi̱ín nibá Espiri̱tu̱ Santo̱ ngajona̱.
Kui xi ku̱a̱si̱nko̱nu̱u.
Ku̱a̱kúya yjenu̱u ko̱ tsꞌi̱ínkjꞌáítsjen yjenu̱u ni xi kixinnu̱u.
’Tíbꞌejñánu̱u kju̱a̱jyu.
Kju̱a̱jyuna̱ títsjanu̱u.
Najmi bꞌa̱ tsꞌín tsja xi nkú tsꞌín tsjá a̱sunntei̱.
Najmi tu̱ fanta̱ha̱ ru̱u yjonu̱u ko̱ najmi tu̱ binkjun.
Ja kuanuꞌyó nga bꞌa̱ kuaxinnu̱u nga kfíán ko̱ kjúái̱se ngáha̱nu̱u.
Tsa kju̱axi̱ nga tjonu̱u an,
ta̱ tsjo ka̱manu̱u nga kfíán má tíjña Nti̱a̱ Na̱ꞌmiu̱,
a̱tꞌaha̱ ꞌyún chánka sa Nti̱a̱ Na̱ꞌmiu̱ nga an.
Ndꞌa̱i̱ bꞌa̱ tíxinnu̱u kintehe̱ ni nga ku̱i̱tjusun ni xi tjíhin nga ka̱ma tu̱ xi sꞌe̱jihi̱nnu̱u nkꞌie nga bꞌa̱ ka̱moo̱.
’Najmi ta̱ tse kuinchjako̱ saha̱nu̱u,
a̱tꞌaha̱ kjꞌu̱a̱í xi tíbatéxumaha̱ a̱sunntei̱.
Najmi tjíhi̱n ngaꞌyún tsa kui xi tsꞌi̱ín ngana̱na.
Tu̱nga tjíhín ni nga bꞌa̱ ka̱ma,
tu̱ xi ka̱mankjihi̱n ra̱ a̱sunntei̱ nga tjona Nti̱a̱ Na̱ꞌmiu̱ ko̱ nga títsꞌintjusan xi nkú kitsúna.
Ti̱síntjo̱on ko̱ tjián.